Suomessa kouluruoka on ollut maksutonta jo yli 60 vuotta. Yle Uutiset selvitti, miten koululaiset syövät muualla Euroopassa.

BERLIINI/PARIISI/LONTOO/HELSINKI Malchowin koulussa Berliinissä ruokahetki on normaalin hälyinen. Kuudesluokkalaiset Prosper Leidinger ja Annika Lennartz vievät annoksensa kiireesti pöytään, sillä syömiseen ei saa täällä tuhraantua aikaa.

Kaksikon muodostama ruokaraati arvioi berliiniläistä kouluruokaa kohteliaasti.

– Ruuat ovat yleensä herkullisia. Joskus jopa parempia kuin kotona, sanoo Prosper.

Annika pitää erityisesti koulun kasvisruuista ja hänen lempiruokansa koulussa on riisipuuro. Prosper sen sijaan ei ole puuromiehiä, koulussa tarjottava perunapuuro on hänen inhokkinsa.

– Kasvislasagne on suosikkini, sanoo Prosper ja lappaa kasviskeittoa antaumuksella.

Malchowin koulussa Berliinissä ruokailu hoituu nopeasti ja tehokkaasti. Uwe Tautenhahn / Yle

Berliiniläiskouluissa syödään sellaista ruokaa, jota suurkeittiö tehokkaimmin kykenee tuottamaan. Tarjolla on kolme vaihtoehtoa, joista yksi on kasvisruoka. Päivän ruoka-annokset välipaloineen maksavat kunnalle 3,25 euroa per oppilas.

Opettaja Thomas Weilandin mukaan ruoka maistuu lapsille kohtuullisen hyvin. Suurin kouluruokailuun liittyvä ongelma Berliinissä lienee ruokahetken rauhattomuus.

– Kiire painaa aina päälle. Usein ruokailuun jää aikaa vain noin 10–15 minuuttia. Se ei ole kaikkein terveellisin tapa syödä, myöntää Weiland.

Prosper Leidinger ja Annika Lennartz kehuvat kouluruokaa. Prosperin mukaan moni kaveri tosin pitää sitä surkeana. Uwe Tautenhahn / Yle

Samaa sanoo kuudesluokkalainen Annika Lennartz.

– Joskus on todella rauhatonta. Aina ei myöskään löydy paikkaa kaverin vierestä. Ihan aina ei löydy istumapaikkaa ollenkaan, Annika kertoo.

Ranskassa koululainen syö homejuustoja

Pariisiln 15. kaupunginosassa sijaitsevan alakoulun ruokalista eroaa berliiniläisestä kuin yö päivästä.

Alkupalaksi on persiljalla maustettua tomaattisalaattia, pääruuaksi burgundinpataa ja kesäkurpitsapaistosta, jälkiruuaksi sitruunajugurttia, palmiers-keksejä ja pala briejuustoa.

Ranskalaiseen koululounaaseen kuuluu aina kolme ruokalajia ja leipää sekä useimmiten myös juustoja. Alakouluikäisetkin maistelevat jälkiruuaksi brietä ja camembertia.

Kouluateriat ovat siis perinteistä ranskalaista ruokaa, vain annoskoko on pienempi. Tarkoituksena on totuttaa lapset erilaisiin makuihin.

Ranskassa periaatteena on, että kaikkea pitää ainakin maistaa. AOP

Myös tapakasvatusta pidetään tärkeänä. Pöydässä istutaan sosiaalisesti yhdessä, ja ruoka syödään riittävän hitaasti. Lounastauko kestää melkein kaksi tuntia.

Lapset halutaan myös opettaa syömään tyypillisiä ruokia eri puolilta Ranskaa ja kokeilemaan erilaisia mausteyrttejä, perinnepatoja ja kastikkeita. Kaikkea pitää ainakin maistaa.

Ilmaista ranskalainen kouluruoka ei kuitenkaan perheille ole. Esimerkiksi Pariisin kouluissa lounasannoksen hinta vaihtelee 13 sentistä seitsemään euroon, perheen tulotasosta riippuen.

Lontoolaisessa Hitherfieldin koulussa syödään myös koulun oman kasvimaan tuotteita. Pasi Myöhänen / Yle

Britanniassa kouluruuan laatu nousee – ainakin paikoin

Lontoolaisessa Hitherfieldin koulussa ei uskoisi, että ollaan keskellä suurkaupunkia. Lapset kiikuttavat lounaan lähestyessä perunoita keittiöhenkilökunnalle koulun takapihan kasvimaalta.

Britanniassa kaikkein nuorimmat eli 4–7-vuotiaat koululaiset ovat saaneet maksuttoman kouluruuan vuodesta 2014. Rehtori Chris Ashley-Jonesin päätöksellä on ollut erittäin myönteiset vaikutukset.

– Se varmistaa, että jokainen lapsi saa edes yhden terveellisen aterian päivässä riippumatta perheen varallisuudesta. Samalla lapset tottuvat terveelliseen ruokavalioon ja vaativat sitä myös kotona.

Hitherfieldin koulun oppilaista 96 prosenttia osallistuu valtion varoilla kustannettuun ruokailuun. Aiemmin vanhemmat pakkasivat lapsille eväät, mutta niiden laatu vaihteli rajusti.

– Opettajat kertovat, että oppilailla on nyt aiempaa parempi ymmärrys terveellisestä ruoasta, ja myös heidän käytöksensä on kohentunut, rehtori Ashley-Jones sanoo.

Rehtori Chris Ashley-Jones toivoisi, että myös vanhemmat oppilaat saisivat maksutonta ruokaa. Pasi Myöhänen / Yle

Brittiläisen kouluruuan laatu on ottanut viime vuosina harppauksia parempaan suuntaan. Kysymys on noussut kansan ja päättäjien tietoisuuteen ennen kaikkea julkkiskokki Jamie Oliverin väsymättömän kampanjoinnin ansiosta.

Koulujen välillä on kuitenkin valtavia eroja, ja lasten huono ruokavalio on ylipäänsä suuri ongelma. Lähes yksi kolmesta brittilapsesta on ylipainoinen.

Pienimpien koululaisten maksuton kouluruokailukin oli jo vähällä haihtua historiaan. Konservatiivipuolue nimittäin lupasi kevään vaaliohjelmassaan poistaa sen ja käyttää säästyvät rahat opetuksen parantamiseen.

Vanhempien äänekäs vastarinta pakotti kuitenkin konservatiivit nopeaan U-käännökseen.

Hitherfieldin koulun rehtori Chris Ashley-Jones toivoisi Britannian laajentavan ilmaisen kouluruokailun kaikenikäisille suomalaiseen tapaan. Hän ei kuitenkaan usko unelman toteutuvan lähitulevaisuudessa julkisen talouden säästöpaineiden vuoksi.

Matilda Johanssonin ja Annika Lindqvistin mielestä koulun kalakeitto on muuten hyvää, mutta kalaa saisi olla enemmän. Jyrki Lyytikkä / Yle

Helsingissä maistuvat nyt kalaruuat

Kalakeitto, ruisleipä ja maito tekevät kauppansa Lauttasaaren ala-asteen koulussa Helsingissä.

Viidesluokkalaisten Annika Lindqvistin ja Matilda Johanssonin mielestä kalakeitto on koulussa oikein hyvää. Kalaa tosin saisi olla enemmän.

– Ja pippuria vähemmän, lisää luokkatoveri Otto Artamo.

Jyrki Lyytikkä / Yle

Yli 600 oppilaan koulussa ruokalan melu voi välillä olla häiritsevää. Mutta ruokailuun varattu 20–30 minuuttia on kolmikon mielestä riittävästi.

– Ehtii siinä syödä niin paljon kuin tarvitsee, Otto sanoo.

Rehtori Johanna Honkanen-Rihun mukaan koululaiset tuntuvat pitävän juuri kalaruuista nykyään enemmän kuin ennen. Myös päivittäin tarjolla oleva kasvisruokavaihtoehto, joka tällä kertaa on punajuurikeittoa, on rehtorin mukaan suosittu.

– Kyllä lapsetkin alkavat olla jo tietoisia siitä, mitä he syövät, Honkanen-Rihu sanoo.

Otto Artamon mielestä melua ruokalassa pitäisi vähentää. Jyrki Lyytikkä / Yle

Vanhemmilta tulee hyvin vähän palautetta kouluruuasta. Rehtori uskoo, että se on tyytyväisyyden merkki.

Lauttasaaren ala-asteen koulussa käy paljon kansainvälisiä vieraita tutustumassa maineikkaaseen suomalaisen peruskouluun, ja myös kouluruoka kiinnostaa vieraita.

– Ihastellaan sitä, että se on monipuolista, maittavaa ja ravinto-arvoiltaan hyvin suunniteltu, Honkanen-Rihu kertoo.

– Ja ennen kaikkea sitä, että tämä palvelu on jo yli 60 vuotta maksettu verovaroista lasten hyvinvoinnin tukemiseksi.